Tunebai

Tunebai (), savivardis uvai (u’wa, „žmonės“) – indėnų čibčų tauta, gyvenanti daugiausia šiaurės rytų Kolumbijoje (Bojakos, Araukos, Santandero, Šiaurės Santandero dep.) ir aplinkinėse Venesuelos srityse. 

Populiacija – 7–8 tūkst. žmonių. Tunebų kalba (Uw Cuwa) priklauso čibčų kalboms, turi 3 tarmes. Taip pat dalis kalba ispaniškai. Išlaikę tradicinę tikybą.

 Teritorija ir buitis 
Tradicinė teritorija yra vadinama Kajka-Ika arba Kera Chikara, užima daugiau nei 12 tūkst. km2. Ji užima Rytų Kordileros šiauriausią ir aukščiausią atkarpą (Siera Nevada del Kokuji). Čia prasideda Orinoko upė. Regione gausu naftos, kurį uvai laiko Motinos Žemės krauju.

Ši teritorija buvo išsidėsčiusi tarp muiskų pietuose ir timotų šiaurėje. Jų rytiniai kaimynai buvo guachibai. Su europiečiais ryšius užmezgė XVI a. vid. Dėl gamtinės atskirties tunebai faktiškai išlaikė autonomiją.

Verčiasi kapline-lydimine žemdirbyste (kukurūzai, bananai, cukranendrės ir kt.), medžiokle, žvejyba, rankiojimu, druskos gavyba (seniau – svarbi mainų prekė), nuo XX a. pradėjo laikyti stambiuosius raguočius. Tradiciniai amatai – pynimas ir keramika.

Tunebų šeima užima didelį, elipsiško plano būstą su kūgišku stogu. Dabar paplitę mažųjų šeimų kreoliški namai. Seniau kaimai skirstydavosi į rytinę ir vakarinę puses, kurių kiekviena turėdavo savo šamaną ir vyrų namą, be to, dar būdavo bendras vyrų namas kaimo viduryje. Dabar paplitusi kreoliška apranga, puošiasi gyvūnų dantų vėriniais.

 Visuomenė ir kultūra  
Tunebai skirstosi į 6 (seniau ~20) egzogaminių toteminių brolijų, susijusių apsikeitimais nuotakomis. Brolijai vadovauja vadas (Werjayás) ir šamanas (Karekas). Jie kartu sudaro ganties tarybą. XX a. brolijų egzogamiškumas nunyko. Giminė vedama pagal motinos liniją, sutuoktiniai kraustosi į nuotakos namus. Pripažįstamos santuokos tarp pusbrolių ir pusseserių.

Išlaikę mitologiją, mergaičių įšventinimus į moterystę, kalendorines apeigas, kurias lydi šokiai apie laužą vado namuose, mitologinio pobūdžio dainų dainavimas, kriauklių pūtimas rytais. Šamanai kvėpia narkotinį mišinį jopo.

 Šaltiniai 

Kategorija:Kolumbijos indėnai
Kategorija:Venesuelos indėnai
Kategorija:Čibčai
Kategorija:Andų tautos